TARYBOS SPRENDIMAS
2005 m. kovo 14 d.
iš dalies keičiantis Sprendimą 2000/256/EB, leidžiantį Nyderlandų Karalystei taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 11 straipsnio
(2005/257/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
Sprendimu 2000/256/EB (2) Taryba leido Nyderlandų Karalystei, nukrypstant nuo Direktyvos 77/388/EEB 11 straipsnio A dalies 1 punkto a papunkčio, į apmokestinamąją tiekiamų prekių ar paslaugų vertę įtraukti bet kokio aukso, kurį tiekėjui pateikė gavėjas ir kurį tiekėjas panaudojo, vertę tais atvejais, kai gavėjui tiekiamas auksas pagal Direktyvos 77/388/EEB 26b straipsnį neapmokestinamas.
(2)
Nukrypti leidžiančia nuostata buvo siekiama išvengti piktnaudžiavimo investiciniam auksui taikoma lengvata ir taip užkirsti kelią tam tikriems mokesčių slėpimo arba vengimo atvejams.
(3)
2004 m. rugsėjo 8 d. Komisijos Generaliniame sekretoriate užregistruotu laišku Olandijos Vyriausybė paprašė pratęsti Sprendimo 2000/256/EB galiojimo terminą, kuris baigėsi 2004 m. gruodžio 31 d.
(4)
Vadovaudamasi direktyvos 77/388/EEB 27 straipsnio 2 dalimi, 2004 m. lapkričio 22 d. laišku Komisija informavo kitas valstybes nares apie Nyderlandų Karalystės prašymą. 2004 m. lapkričio 24 d. laišku Komisija pranešė Nyderlandų Karalystei, kad turi visą informaciją, kuri, Komisijos nuomone, yra būtina prašymui įvertinti.
(5)
Kaip praneša Olandijos valdžios institucijos, Sprendimu 2000/256/EB suteikta nukrypti leidžianti nuostata buvo veiksminga siekiant pirmiau nurodytų tikslų.
(6)
Nukrypti leidžiančios nuostatos pagal Direktyvos 77/388/EEB 27 straipsnį, skirtos kovoti su PVM vengimu, susijusiu su investiciniam auksui taikoma lengvata, gali būti įtrauktos į būsimą pasiūlymą dėl direktyvos, kuria būtų racionalizuojamos kai kurios nukrypti leidžiančios nuostatos, taikomos pagal tą straipsnį.
(7)
Todėl būtina pratęsti Sprendimu 2000/256/EB suteiktos nukrypti leidžiančios nuostatos galiojimo laikotarpį iki direktyvos, kuria racionalizuojamos nukrypti leidžiančios nuostatos pagal Direktyvos 77/388/EEB 27 straipsnį, kurios apimtų ir kovą su pridėtinės vertės mokesčio vengimu, susijusiu su investiciniam auksui taikoma lengvata, įsigaliojimo arba iki 2009 m. gruodžio 31 d., pasirenkant ankstesnę datą.
(8)
Leidžianti nukrypti nuostata neturės jokios neigiamos įtakos Bendrijos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Sprendimo 2000/256/EB 2 straipsnis pakeičiamas taip:
„2 straipsnis
Pagal 1 straipsnį suteikto leidimo galiojimo terminas baigiasi direktyvos, kuria racionalizuojamos nukrypti leidžiančios nuostatos pagal Direktyvos 77/388/EEB 27 straipsnį, kurios apimtų ir kovą su pridėtinės vertės mokesčio vengimu, susijusiu su investiciniam auksui taikoma lengvata, įsigaliojimo dieną arba 2009 m. gruodžio 31 d., pasirenkant ankstesnę datą.“
2 straipsnis
Šis sprendimas taikomas nuo 2005 m. sausio 1 d.
3 straipsnis
Šis sprendimas yra skirtas Nyderlandų Karalystei.
Priimta Briuselyje, 2005 m. kovo 14 d.